Un bărbat este acuzat de tentativă de omor, după ce l-a atacat cu un topor pe unul dintre angajaţii unei benzinării din Bucureşti, încercând să îl lovească în cap, informează Agerpres.
Tânărul, în vârstă de 20 de ani, a fost reţinut de procurorii Parchetului de pe lângă Tribunalul Bucureşti vineri şi s-a pus în mişcare acţiunea penală împotriva lui pentru tentativă de omor şi tulburare a ordinii şi liniştii publice.
"În data de 3 martie, la ora 21,24, aflându-se în interiorul unui restaurant din incinta unei staţii de alimentare cu carburant din Sectorul 5 Bucureşti, pe fondul unei stări conflictuale anterioare, inculpatul, care se înarmase cu un topor, a încercat să îl lovească pe unul dintre angajaţii restaurantului cu toporul în zona capului".
Angajatul, tot un tânăr, în vârstă de 18 ani, a reuşit să se ferească. Profitând de faptul că toporul s-a înfipt în tejghea, el a fugit şi s-a refugiat într-un alt spaţiu al benzinăriei. Deşi agresorul a alergat după el, nu l-a putut ajunge şi, în cele din urmă, a plecat furios.
"Victima, un bărbat în vârstă de 18 ani, a reuşit să se ferească în ultimul moment, astfel că inculpatul nu a reuşit să o lovească, a nimerit blatul tejghelei şi a scăpat toporul din mână. Inculpatul s-a reînarmat cu toporul şi a alergat după persoana vătămată, fără a reuşi să o prindă, întrucât aceasta se refugiase în spatele unei uşi, după care a părăsit restaurantul", se arată în comunicatul Parchetului.
De asemenea, procurorii spun că, prin comportamentul său extrem de agresiv, tânărul a tulburat ordinea şi liniştea publică. Martori la tot scandalul au fost mai mulţi clienţi din benzinărie şi, în acelaşi timp, atacul a fost înregistrat de camerele de supraveghere, potrivit Digi24.
Astfel, bărbatul agresiv a fost depistat vineri şi a fost reţinut pentru 24 de ore. Urmează să fie sesizat judecătorul de drepturi şi libertăţi de la Tribunalul Bucureşti, cu propunerea de arestare preventivă pentru o perioadă de 30 de zile, informează anchetatorii.